b'\n_START_ARTICLE_\nGustave Flaubert\n_START_SECTION_\n\xc5\xbdivljenje\n_START_PARAGRAPH_\nFlaubert je odra\xc5\xa1\xc4\x8dal brez posebne pozornosti svojih star\xc5\xa1ev, saj se je bil rodil kot ne\xc5\xbeelen otrok. Z o\xc4\x8detom, priznanim kirurgom, je \xc5\xbeivel v podnajemni\xc5\xa1kem stanovanju v bli\xc5\xbeini bolni\xc5\xa1nice ter tako \xc5\xbee kot otrok ob\xc4\x8dutil umiranje in trpljenje drugih ljudi._NEWLINE_Zgodaj je za\xc4\x8del pisati kraj\xc5\xa1e zgodbe, ki izra\xc5\xbeajo kljub za\xc4\x8detni\xc5\xa1ki nezrelosti zanimivo neposrednost in nazornost. Flaubert je bil pri pisanju strog do sebe in kljub temu, da je \xc5\xbee od mladosti neutrudno pisal, dolgo \xc4\x8dasa ni ni\xc4\x8desar objavil. Svoje pisanje je izbolj\xc5\xa1eval do stopnje, ko je bil z njim zadovoljen. Flaubert velja za velikega perfekcionista._NEWLINE_Zaradi o\xc4\x8detovega prigovarjanja je leta 1840 pri\xc4\x8del v Parizu \xc5\xa1tudirati pravo, vendar pri tem ni opustil pisateljevanja. \xc4\x8cez tri leta je zaradi \xc5\xbeiv\xc4\x8dne bolezni \xc5\xa1tudij prekinil. Bolezen ga je spremljala vse nadaljnje \xc5\xbeivljenje._NEWLINE_Flaubert je v Parizu pogre\xc5\xa1al pode\xc5\xbeelsko \xc5\xbeivljenje in se zatorej preselil v Croisset blizu rodnega Rouena, tam \xc5\xbeivel nevpadljivo in prejkone samotarsko \xc5\xbeivljenje ter se posvetil pisanju. Leta 1846 je spoznal \xc5\xbee tedaj priznano knji\xc5\xbeevnico Louise Colet in se vanjo zaljubil._NEWLINE_Med letoma 1849 in 1851 je s prijateljem Maximom du Campom prepotoval Gr\xc4\x8dijo, Bli\xc5\xbenji vzhod in Egipt, kjer je re\xc4\x8deno, da je staknil spolno bolezen, ki ga je spremljala do konca \xc5\xbeivljenja._NEWLINE_Svoje prvo natisnjeno knji\xc5\xbeevno delo, roman Gospa Bovary, je Flaubert izdal leta 1857, \xc5\xa1est let po tem, ko je roman za\xc4\x8del pisati. Po objavi romana je zaradi oskrumbe splo\xc5\xa1nih na\xc4\x8del tedanje dru\xc5\xbebe moral pred sodi\xc5\xa1\xc4\x8de. Sodba je knjigi prinesla veliko prepoznavnost in nenadejan uspeh. Vseeno pa ni bil roman tako prepovedan kot je bila recimo prva izdaja pesni\xc5\xa1ke zbirke Cvetja zla pesnika Baudelaira._NEWLINE_Leta 1858 je Flaubert odpotoval v Tunizijo, da bi zbral vtise in izkustvo za zgodovinski roman Salammb\xc3\xb4. Tako je nastal roman, ki slikovito in nadrobno opisuje voja\xc5\xa1ke boje v Kartagini v \xc4\x8dasu po prvi punski vojni._NEWLINE_Po potovanjih se je Flaubert znova umaknil v Croisset ter \xc5\xbeivel pri svoji, tedaj \xc5\xbee ovdoveli, materi. Do smrti je vas le poredkoma zapustil. Ob\xc4\x8dasno je v Parizu obiskal dolgoletno prijateljico Louise._NEWLINE_V zadnjih letih svojega \xc5\xbeivljenja je Flauberta prevevalo sovra\xc5\xa1tvo in zani\xc4\x8devanje do me\xc5\xa1\xc4\x8danske dru\xc5\xbebe in njihovega \xc5\xbeivljenjskega sloga. Umrl je 8. maja 1880 v Canteleu v starosti 58 let.'